Paxtakor tumaniga yangi hokim tayinlandi

Bugun Paxtakor tumanida Xalq deputatlari tuman Kengashining navbatdan tashqari  o`ttiz uchunchi    sessiyasi o`tkazildi. Bu haqda Jizzax viloyati hokimligi Axborot xizmati xabar bermoqda. 
Ma`lum qilinishicha, sessiyada viloyat hokimi Ergash Saliev, tuman deputatlari, tuman hokimi yordamchilari, boshqarma va tashkilot rahbarlari, ommaviy axborot vositasi vakillari hamda blogerlar ishtirok etishdi.  
Sessiyada tashkiliy masala ko`rildi. Tashkiliy masalada viloyat hokimi Ergash Saliev Paxtakor tumani hokimi lavozimiga Ashurov Asilbek Raxmonovich  nomzodini tavsiya qildi.
Deputatlar nomzodni bir ovozdan ma`qullashdi. Yangi lavozimga tayinlangunga qadar Ashurov Asilbek Raxmonovich Jizzax viloyati prokurori o`rinbosari bo`lib faoliyat olib borayotgandi.  
Eslatib o`tamiz, Paxtakor tumani sobiq hokimi Shukrullo Babaev 2018 yilning 4 aprelidan buyon ishlab kelayotgan edi.